"Tiħdux għalikom, imma għalissa m'jien se nagħmel xejn!" – Monsinjur Anton Teuma
Imtella' Ġunju 25, 2020 Mistoqsi waqt 'TVAM' x'se jkunu l-ewwel azzjonijiet tiegħu fit-tmexxija tiegħu bħala Isqof elett ta' Għawdex, Monsinjur Anton Teuma qal li fil-jiem li ġejjin mhu se jkun qed jagħmel xejn ħlief li joqgħod bi kwietu, jiltaqa' man-nies u jisma' x'għandhom xi jgħidu. F'kollegament dirett mal-preżentaturi ta' 'TVAM' Quinton Scerri u Clara Farrugia, Monsinjur Teuma stqarr li xejn ma jiddispjeċih li 32 sena ilu taha għas-saċerdozju hekk kif bħal kull ħaġ'oħra fil-ħajja t-triq li għażel daqstant ieħor fiha t-tlajja' u l-inżul tagħha. Fost l-oħrajn, l-Isqof elett ta' Għawdex stqarr li sa minn meta kien għadu ħalib ommu fi snienu dejjem kien bniedem attiv u li ma joqgħodx lura milli jmidd idejh fejn meħtieġ. Żied jgħid, li fil-fehma tiegħu l-qassis jagħmluh in-nies li jagħmilha magħhom hekk kif fl-aħħar mill-aħħar ilkoll ngħixu flimkien fi ħdan l-istess soċjetà.